b'\n_START_ARTICLE_\nHavern\xc3\xa6s\n_START_PARAGRAPH_\nHavern\xc3\xa6s (dansk) eller Habernis (tysk) er navnet p\xc3\xa5 en lille halv\xc3\xb8 (\xe2\x86\x92n\xc3\xa6s) og landsby i det nordlige Tyskland, beliggende ved indgangen til Flensborg Fjord i det nord\xc3\xb8stlige Angel i Sydslesvig. Havern\xc3\xa6s er beliggende mellem Nykirke og N\xc3\xb8rregaardskov. \xc3\x98st for Havern\xc3\xa6s ligger Gelting Bugt._NEWLINE_Landsbyen blev f\xc3\xb8rste gang n\xc3\xa6vnt i 1490 og h\xc3\xb8rer historisk under Kv\xc3\xa6rn Sogn i Ny Herred. I dag h\xc3\xb8rer landsbyen og halv\xc3\xb8en under Stenbjerg kommune, i kirkelig henseende dog fortsat under Kv\xc3\xa6rn Sogn. Stednavnet st\xc3\xa5r i forbindelse med oldnordisk hafr og olddansk haf\xc3\xa6r for gedebuk eller m\xc3\xa5ske med oldnordisk hafri for havre. I 1600-tallet kom det til stridigheder mellem indbyggerne fra Stenbjerg og Kv\xc3\xa6rn Sogn om halv\xc3\xb8ens tilh\xc3\xb8righed, som endte med at Havern\xc3\xa6s kom til at blive under Kv\xc3\xa6rn Sogn. If\xc3\xb8lge et s\xc3\xb8nderjysk folkesagn slog en hyrde fra Stenbjerg Sogn en hyrde fra Kv\xc3\xa6rn ihjel, hvis navn var Nis. For at b\xc3\xb8de derp\xc3\xa5 m\xc3\xa5tte indbyggerne fra Stenbjerg Sogn aftr\xc3\xa6de halv\xc3\xb8en til Kv\xc3\xa6rn. Efter en anden forklaring kom gerningsmanden fra Grumtoft Sogn. Markerne p\xc3\xa5 halv\xc3\xb8en tilh\xc3\xb8rte tidligere til godserne Norgaard og Udmark (Ohrfeld)._NEWLINE_Halv\xc3\xb8ens nordlige spids kaldes for Huk (\xe2\x86\x92 odde) med Storeh\xc3\xb8j. Efter stormfloden 1872 blev halv\xc3\xb8ens spids for en kort periode til en \xc3\xb8. Hukket blev senere inddiget. Store dele af halv\xc3\xb8en er i dag fredet. Der findes markerne, et lille moseomr\xc3\xa5de omkring Havern\xc3\xa6s \xc3\x85, en naturstrand og en op til 10 meter h\xc3\xb8j klint. T\xc3\xa6t ved Havern\xc3\xa6s ved Volsr\xc3\xb8d (Wolsroi) er der en artesisk kilde.'